  Майя Бывальцева Удмуртиысь устоез водолаз луиз Россиысь МЧС-лэн Удмурт Элькунъя Валтӥсь управлениысьтыз ӧнерчи Андрей Емельянов. Со сярысь ивортэ удысэтлэн пресс-службаез. 38 аресъем прапорщик элькунысь Тылпу кысонъя федерал службалэн 1-тӥ отрядаз инструктор-водолаз луыса ужа. «2000-тӥ арын армиысь бертыса, мон водолаз луыса ужме азьланьтыны малпай но Удмуртиысь спасательёслэн добровольной корпусазы интыяськи. Одӥг ар ужай но Удмурт Элькунысь Поисково-спасательной службае спасателе мынӥ. 2009-тӥ арын, куке тодӥ Россиысь МЧС-лэн Удмурт Элькунъя Валтӥсь управлениысьтыз нимысьтыз частьын водолазъёслэн службазы кылдытӥське шуыса, инструктор-водолаз уже интыяськи», — вераз Емельянов. Со 50-лэсь трос тылпуосты кысонэ пыриськиз, со пӧлын бадӟымъёсыз но вал — «Аквилон» огазеяськонын, вузкаронъя но шутэтсконъя «Италмас» центрын, мебель поттонъя «Кама» фабрикаын. Солэн кивалтэмез улсын 5 адями утемын. ВАТСАН Андрей Емельянов, 38 арес. Вордскиз Сарапул ёросысь Шевырялово черкогуртын.   1998-тӥ арын «Агроном-экономист по бухгалтерскому учету и анализу» ӧнеръя Сигаевоысь совхоз-коллежез йылпумъяз.  1998–2000 аръёсы зарезь флотын служба нуиз.  Частьын сизьым ар ужатозяз солэн кивалтэмез улсын ву улысь поттэмын 12 быремъёслэн мугоръёссы.  Ву улэ 12 метрозь васькыны лэзёнэз вань, ӧнеръёсыз «спасатель» но «газоспасатель». Тегъёс: Мерлык Ижкар МЧС Удмуртия спасательёс  